Predkladacia správa

	Návrh zákona, ktorým sa mení a dopĺňa zákon č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov  v znení zákona č. 95/2002 Z. z. bol vypracovaný v súlade s Plánom legislatívnych úloh vlády Slovenskej republiky na rok 2005.  

Zámerom návrhu zákona je zosúladenie platného právneho stavu so zákonom č. 347/2004 Z. z., ktorým sa menil a dopĺňal zákon č. 455/1991 Zb. o živnostenskom podnikaní (živnostenský zákon) v znení neskorších predpisov. Tento zákon prebral smernicu 1999/42/ES Európskeho parlamentu a Rady zo 7. júna 1999 o spôsobe uznávania dokladov o odbornej spôsobilosti pre  profesionálne činnosti, na ktoré sa vzťahujú smernice o liberalizácii a prechodných opatreniach a ktorými sa dopĺňa  všeobecný systém uznávania dokladov o odbornej spôsobilosti.

Na  základe zásadnej pripomienky Ministerstva vnútra SR v zmysle osobitného stanoviska direktoriátu Európskej komisie k uznávaniu dokladov o odbornej spôsobilosti pri výkone činnosti sprievodcov cestovného ruchu a vedúcich zájazdov v právnom rámci smernice 1999/42/ES Európskeho parlamentu a Rady sa vzťahujú smernice o liberalizácii a prechodných opatreniach a ktorými sa dopĺňa všeobecný systém uznávania dokladov o odbornej spôsobilosti nespadá do pôsobnosti smernice 42/1999/ES činnosť cestovného ruchu a preto bol pôvodný Čl. II z návrhu zákona vypustený.

	V návrhu zákona sa ďalej premietajú poznatky a skúsenosti z doterajšieho pôsobenia zákona a odstraňujú niektoré nejasnosti, ktoré  sa vyskytli v aplikačnej praxi. Zavádzajú sa niektoré zjednodušenia pri uplatňovaní zákona napr. v § 3 odsek 2, § 11 odsek 3 a spresňujú sa znenia niektorých základných pojmov. Obsahuje viaceré legislatívno-technické úpravy, ktorých potrebu si vyžiadala nejednotná aplikácia niektorých ustanovení zákona v praxi.
	
Materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.
	
Navrhovaná úprava nebude mať dopad na štátny rozpočet,  rozpočty obcí, alebo rozpočty vyšších územných celkov.
	
Návrh zákona je v súlade s Ústavou Slovenskej republiky a medzinárodnými zmluvami a záväzkami, ktorými je Slovenská republika viazaná.

V rámci rozporového konania dňa 04. 5. 2005 a  26. 8. 2005  so zástupcami  Ministerstva vnútra SR, Úradu pre finančný trh a Ministerstva financií SR všetky zásadné pripomienky boli akceptované a  rozpory boli odstránené.

Návrh zákona bol prerokovaný v Legislatívnej rade vlády SR, jej pripomienky sú v predloženom návrhu zapracované. Návrh zákona prerokovala dňa 28. 10. 2005 Rada hospodárskeho a sociálneho partnerstva SR.